Trods modsatte meldinger fra politikere og informationer på sociale medier så er investeringsbanken Goldman Sachs' magt over den danske infrastruktur begrænset med aftalen med Dong Energy.

Regeringen har nemlig sikret sig mod, at Goldman Sachs fik indflydelse på gasnettet ved specifikt at undtage investeringsbankens vetoret fra beslutninger vedrørende rørledninger i Nordsøen samt gasnettet til i alt 122.000 kunder i Syd- og Sønderjylland samt Vest- og Sydsjælland.

Det fremgår af et aktstykke forelagt Folketingets Finansudvalg, som i grove træk beskriver aftalen mellem parterne.

Gaslageret i Stenlille. Illustration: Lars Sundshøj

I Dong Energys vedtægter fremgår det også, at vital infrastruktur, defineret som gasledningerne fra Nordsøen, samt gaslagret i Stenlille ikke kan sælges til et selskab, der ikke er ejet af den danske stat. Foruden gaslagret i Stenlille findes der et gaslager ved Limfjorden, som er ejet af Energinet.dk, og ifølge kilder, som Ingeniøren har talt med, ligger det i luften, at Energinet.dk også bliver ny køber af Dongs gaslager.

Goldman Sachs har derimod fået vetoret på en lang række andre områder, der omfatter hele forretningsmodellen i Dong Energy, herunder investeringer, opkøb, fusioneringer, aktieopkøb osv.